**Ministru kabineta noteikumu projekta „Grozījumi Ministru kabineta 2020. gada 9. jūnija noteikumos Nr. 360 „Epidemioloģiskās drošības pasākumi Covid-19 infekcijas izplatības ierobežošanai”” sākotnējās ietekmes novērtējuma ziņojums (anotācija)**

|  |
| --- |
| Tiesību akta projekta anotācijas kopsavilkums |
| Mērķis, risinājums un projekta spēkā stāšanās laiks (500 zīmes bez atstarpēm) |  Ministru kabineta noteikumu projekts paredz noteikt īpašus epidemioloģiskās drošības pasākumus, pie kuriem 2021. gada pasaules čempionātu hokejā vīriešiem organizētā un kontrolētā veidā klātienē drīkstētu apmeklēt ierobežots skaits skatītāju (kuriem būs sadarbspējīgs vakcinācijas pret Covid-19 vai Covid-19 pārslimošanas sertifikāts). Ministru kabineta noteikumu projekts stāsies spēkā vienlaicīgi ar grozījumu Covid-19 infekcijas izplatības pārvaldības likumā, kas likumu papildinās ar deleģējumu Ministru kabinetam noteikt sadarbspējīgu vakcinācijas, testēšanas vai pārslimošanas sertifikātu pieprasīšanas, sagatavošanas, izsniegšanas, pārbaudes un izmantošanas kārtību, kā arī sadarbspējīgā vakcinācijas, testēšanas vai pārslimošanas sertifikātā iekļaujamās informācijas apjomu un informācijas apjomu, kas ir pieejams institūcijām un pakalpojumu sniedzējiem. Šobrīd paredzēts, ka Ministru kabineta noteikumu projekts stāsies spēkā 2021. gada 1. jūnijā, kā rezultātā tiesiskais regulējums pēc būtības būs attiecināms uz pēdējām 14 spēlēm. |

|  |
| --- |
| I. Tiesību akta projekta izstrādes nepieciešamība |
| 1. | Pamatojums  | 1. Epidemioloģiskās drošības likuma 3. panta otrā daļa un Covid-19 infekcijas izplatības pārvaldības likuma 4. panta pirmās daļas 11. punkts.
2. Jautājuma saistība ar likumprojektā „Grozījums Covid-19 infekcijas izplatības pārvaldības likumā” (Nr: 1088/Lp13), kas paredz papildināt Covid-19 infekcijas izplatības pārvaldības likumu ar 6.9 pantu, ietverto deleģējumu (6.9 panta otrajā daļā) Ministru kabinetam.
3. Jautājuma saistība ar Veselības ministrijas izstrādāto Ministru kabineta noteikumu projektu „Grozījumi Ministru kabineta 2020. gada 9. jūnija noteikumos Nr. 360 „Epidemioloģiskās drošības pasākumi Covid-19 infekcijas izplatības ierobežošanai””, kas atbilstoši plānotajam deleģējumam Covid-19 infekcijas izplatības pārvaldības likuma 6.9 panta otrajā daļā noteiks sadarbspējīgu vakcinācijas, testēšanas vai pārslimošanas sertifikātu (Covid-19 sertifikāts) pieprasīšanas, sagatavošanas, izsniegšanas, pārbaudes un izmantošanas kārtību, kā arī sadarbspējīgā vakcinācijas, testēšanas vai pārslimošanas sertifikātā iekļaujamās informācijas apjomu un institūcijām un pakalpojumu sniedzējiem pieejamās informācijas apjomu.
4. Jautājuma saistība ar Saeimas 2021. gada 20. maija sēdē pieņemto paziņojumu „Par 2021. gada Pasaules čempionāta hokejā vīriešiem norisi ar skatītājiem klātienē”.
5. Jautājuma saistība ar Ministru prezidenta 2021. gada 25. maija rezolūcijā Nr. 18/SAN-104 noteikto un Veselības ministrijas 2021. gada 25. maija vēstulē Nr. 01-12.1/2867 sniegto vērtējumu par iepriekšminēto Saeimas paziņojumu.
6. 2021. gada pasaules čempionāta hokejā vīriešiem Latvijas organizatoru (biedrības „Latvijas Hokeja federācija” un SIA „Hokeja akadēmija”) un čempionāta starptautiskā organizatora (Starptautiskās Ledus hokeja federācijas (IIHF)) iniciatīva, ņemot vērā notikušās diskusijas ar Ministru kabineta 2018. gada 10. jūlija rīkojumu Nr. 313 „Par rīcības komitejas izveidi 2021. gada pasaules čempionāta hokejā vīriešiem organizēšanas uzraudzībai” izveidotajā Rīcības komitejā.
 |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība |  Jau kopš 2021. gada 21. maija Latvijā (Rīgā) norisinās 2021. gada pasaules čempionāts hokejā vīriešiem (turpmāk – čempionāts), kurā piedalās 16 pasaulē labākās hokeja izlases. Līdz 2021. gada 26. maijam izlases jau ir aizvadījušas 28 spēles un līdz čempionāta noslēgumam 2021. gada 6. jūnijā šobrīd vēl ir palikušas 36 spēles (kopumā 64 spēles). Saskaņā ar Ministru kabineta 2020. gada 9. jūnija noteikumu Nr. 360 „Epidemioloģiskās drošības pasākumi Covid-19 infekcijas izplatības ierobežošanai” (turpmāk – MK noteikumi) 32.717.1. apakšpunktu starptautisko sporta federāciju sporta sacensību kalendārā iekļautās starptautiskās sporta sacensības (tai skaitā pirms sacensībām paredzētos oficiālos treniņus) izlašu sportistiem, kam atbilst arī čempionāts, drīkst norisināties bez skatītājiem. Arī citas MK noteikumos šobrīd Latvijā atļautās sporta sacensības neatkarīgi no to norises vietas (ārtelpā vai iekštelpās) drīkst norisināties tikai bez skatītājiem un tās drīkst apmeklēt tikai čempionāta organizatora akreditētas personas (tai skaitā aicinātie viesi, ko regulē čempionāta Covid-19 protokols). Jautājums par iespēju organizētā un kontrolētā veidā čempionāta spēles klātienē spēļu arēnās apmeklēt ierobežotam skaitam skatītāju, kā arī par iespēju līdzjutējiem čempionāta spēļu translāciju vērošanai īpaši ierīkotās fanu zonās ārtelpās vairākkārt ir ticis skatīts ar Ministru kabineta 2018. gada 10. jūlija rīkojumu Nr. 313 „Par rīcības komitejas izveidi 2021. gada pasaules čempionāta hokejā vīriešiem organizēšanas uzraudzībai” (ar grozījumiem) izveidotās Rīcības komitejas sēdēs, tomēr gala vienošanās nevienā no šiem jautājumiem nav panākta, turklāt jautājums ir saistīts ar MK noteikumu grozījumiem, tāpēc gala lēmumu var pieņemt tikai Ministru kabinets. Ja pēc atļaujas sabiedriskās ēdināšanas pakalpojumu sniegšanai ārtelpās jautājums par fanu zonu ierīkošanu daļēji ir zaudējis aktualitāti, tad jautājums par iespēju čempionāta spēles klātienē spēļu arēnās apmeklēt ierobežotam skaitam skatītāju joprojām ir aktuāls.  Jautājums ir aktuāls arī saistībā ar Saeimas 2021. gada 20. maija sēdē pieņemto paziņojumu „Par 2021. gada Pasaules čempionāta hokejā vīriešiem norisi ar skatītājiem klātienē”, ar kuru Saeima nolēma uzdot Ministru kabinetam nekavējoties izstrādāt kārtību, kādā čempionāta spēles klātienē drīkst apmeklēt personas, kuras ir vakcinētas pret Covid-19 infekciju un kurām pagājušas 14 dienas pēc pilna vakcinācijas kursa pabeigšanas ar Eiropas Zāļu aģentūras vai līdzvērtīgu regulatoru reģistrētām vai Pasaules Veselības organizācijas atzītām vakcīnām atbilstoši vakcīnas lietošanas instrukcijai vai no 22 līdz 90 dienām pēc vakcīnas „Vaxzevria” pirmās devas saņemšanas un uzreiz pēc „Vaxzevria” otrās devas saņemšanas, vai arī kuras var dokumentāri pierādīt inficēšanās epizodi ar Covid-19 no brīža, kad ārsts ir pārtraucis personas izolāciju, līdz 180. dienai pēc tāda parauga ņemšanas datuma, ar kuru laboratoriski apstiprināta Covid-19 infekcija, nosakot SARS-CoV-2 vīrusa RNS. Izvērtējot minēto Saeimas paziņojumu, Veselības ministrija 2021. gada 25. maija vēstulē Nr. 01-12.1/2867 norādīja, ka ir nepieciešams Tieslietu ministrijas kā informatīvā ziņojuma „Iespējamie vakcinēšanās pret Covid-19 infekciju motivējošie līdzekļi” autoru viedoklis par Saeimas paziņojumā Ministru kabinetam dotā uzdevuma iespējamo izpildi no diskriminācijas aspekta, savukārt Izglītības un zinātnes ministrija kopīgi ar čempionāta rīkotājiem tika aicināta: (1) apzināt čempionāta rīkotāju gatavību veikt apmeklētāju vakcinācijas sertifikātu pārbaudi speciālajā mājas lapā no 2021. gada 1. jūnija, t. sk. atvēlēt pārbaudes veikšanai nepieciešamos personāla un tehniskos resursus; (2) sagatavot rīcību gadījumā, ja sertifikātu pārbaude nestrādā, jo tā nav paredzēta masu pasākumiem; (3) nepieciešamības gadījumā izstrādāt savu IT risinājumu; (4) nepieciešamības gadījumā samazināt skatītājiem atvērto pasākumu un apmeklētāju skaitu. Tieslietu ministrija ir informējusi, ka nesaskata diskriminācijas riskus, ļaujot ierobežotam skaitam pret Covid-19 pilnībā vakcinētu vai Covid-19 pārslimojušu skatītāju klātienē apmeklēt čempionāta spēles. Izglītības un zinātnes ministrija ir sazinājusies ar čempionāta Latvijas organizatoriem (biedrības „Latvijas Hokeja federācija” un SIA „Hokeja akadēmija”) jautājumā par iespēju pie ieejas spēļu norises vietās veikt pārbaudi, lai identificētu skatītāju atbilstību vakcinācijas pret Covid-19 vai Covid-19 pārslimošanas faktam un noskaidrojusi, ka šāda iespēja tiks nodrošināta sadarbībā ar SIA „MobillyTX” (Reģ.nr. 50003799751), kas valsts līmenī izstrādā risinājumu sadarbspējīgo vakcinācijas pret Covid-19 vai Covid-19 pārslimošanas sertifikātu pārbaudei. Izmantojot SIA „MobillyTX” nodrošināto IT risinājumu, skatītāju pārbaudi varēs veikt ļoti īsā laikā. Tāpat čempionāta Latvijas organizatori ir apliecinājuši, ka tiks nodrošināts nepieciešamais personāls un citi nepieciešamie risinājumi pārbaudes veikšanai, turklāt šim mērķim tiks izmantoti čempionāta organizatoru pašu līdzekļi (sadarbojoties ar IIHF). Vienlaikus čempionāta Latvijas organizatori ir aicinājuši tiesisko regulējumu pieņemt iespējami drīzā laikā. Ja Ministru kabineta noteikumu projekts stājas spēkā 2021. gada 1. jūnijā, tad čempionātā būs palikušas vēl tikai 14 spēles. Izprotot Ministru kabineta piesardzību attiecībā uz iespēju skatītājiem klātienē arēnās apmeklēt čempionāta spēles, kā arī norādot, ka IIHF respektēs jebkuru Ministru kabineta lēmumu, arī IIHF ir aicinājusi iespēju robežās, ievērojot ļoti stingrus izstrādātos drošības noteikumus, atļaut skatītājiem klātienē vērot spēles. Atzīmējams, ka IIHF ir pieredze sacensību organizēšanā Covid-19 apstākļos ar skatītājiem, ko apliecina 2021. gada U18 pasaules čempionāta hokejā norise ASV no 26. aprīļa līdz 6. maijam, kad kopumā spēles klātienē apmeklēja 21 038 skatītāji jeb vidēji 751 skatītāji katru spēli, ieskaitot finālspēli, kuru apmeklēja 2 122 skatītāji. Lai gan ierobežotā skaitā, bet skatītāju klātbūtne čempionāta spēlēs nodrošinātu hokejam raksturīgās atmosfēras radīšanu hokeja spēļu arēnās un sniegtu pasaulei pozitīvu piemēru kā organizētā un kontrolētā veidā, ievērojot stingrus epidemioloģiskās drošības pasākumus, augstākā līmeņa sporta sacensībās pakāpeniski tiek dota iespēja skatītājiem atgriezties tribīnēs. Šāda veida pieredze, to pētot un analizējot, sniegtu būtisku ieguldījumu arī starptautisko sporta pasākumu organizēšanas prakses attīstībā Covid-19 pandēmijas apstākļos un būtu vērtīgs ieguvums starptautiskajai sporta kustībai kopumā. Vismaz nelielai daļai par vieniem no pasaules labākiem hokeja faniem atzītajiem Latvijas līdzjutēju (kuriem būs sadarbspējīgs vakcinācijas pret Covid-19 vai Covid-19 pārslimošanas sertifikāts) savās mājās būtu jādod iespēja apliecināt savu statusu arī Covid-19 pandēmijas apstākļos, veidojot fanu tradīcijas, ievērojot stingrus epidemioloģiskās drošības pasākumus. Tāpat uzsverams, ka hokeja spēļu arēnās ir ļoti laba ventilācija, jo tā ir izšķiroši svarīga ledus kvalitātes nodrošināšanai. Atzīmējams, ka šāda veida pieredze būs noderīga arī citu sporta un kultūras pasākumu organizatoriem kā Covid-19 pandēmijas apstākļos pakāpeniski, lai gan ierobežotā skaitā, bet dot iespēju skatītājiem atgriezties tribīnēs. It īpaši šāda pieredze būs noderīga īsi pirms sadarbspējīgo personu sertifikātu ieviešanas arī citos publiskos pasākumos, kas plānota ar 2021. gada 15. jūniju. Ņemot vērā faktu, ka čempionāts noslēdzas 2021. gada 6. jūnijā, vienīgais risinājums ir atsevišķa regulējuma (pilotprojekta īstenošanai) apstiprināšana tieši uz atlikušajām (pēc būtības tikai 14) čempionāta spēlēm. Lai nodrošinātu drošu čempionāta atlikušo spēļu vērošanu klātienē, kā arī, ņemot vērā notikušās konsultācijas ar visām iesaistītām pusēm, ir izstrādātas īpašas epidemioloģiskās drošības prasības, kuras attiecībā uz čempionātu paredz MK noteikumos noteikt šādus nosacījumus:1. skatītāji drīkst būt tikai personas, kuru sadarbspējīgais sertifikāts apliecina, ka persona ir vakcinēta pret Covid-19 infekciju un ir pagājušas četrpadsmit dienas pēc pilna vakcinācijas kursa pabeigšanas ar Eiropas Zāļu aģentūras vai līdzvērtīgu regulatoru reģistrētām vai Pasaules Veselības organizācijas atzītām vakcīnām atbilstoši vakcīnas lietošanas instrukcijai vai no divdesmit divām līdz deviņdesmit dienām pēc vakcīnas „Vaxzevria” pirmās devas saņemšanas un uzreiz pēc „Vaxzevria” otrās devas saņemšanas, vai ka persona ir pārslimojusi Covid-19;
2. skatītāji biļešu kontrolierim uzrāda personalizētu ieejas biļeti (kurā norādīts biļetes lietotāja vārds un uzvārds) kopā ar derīgu personu apliecinošu dokumentu un sadarbspējīgu vakcinācijas vai pārslimošanas sertifikātu. Personalizēta ieejas biļete ir derīga tikai kopā ar sadarbspējīgu vakcinācijas vai pārslimošanas sertifikātu un biļetes lietotāja derīgu personu apliecinošu dokumentu;
3. čempionāta organizators nodrošina iespēju pie ieejas spēles norises vietā veikt pārbaudi, lai identificētu skatītāju atbilstību vakcinācijas vai pārslimošanas faktam, kā arī veic šo pārbaudi vienlaikus ar personalizētu ieejas biļešu un drošības kontroli. Informācija par pārbaudes faktu un pārbaudes laikā iegūtā informācija netiek saglabāta;
4. čempionāta organizators pēc Slimību profilakses un kontroles centra pieprasījuma nodrošina skatītāju datu (vārds, uzvārds, kontaktinformācija, kā arī personalizētās sēdvietas atrašanās vieta) iesniegšanu epidemioloģiskās izmeklēšanas nolūkos;
5. skatītāji visa spēles apmeklējuma lakā lieto mutes un deguna aizsegu, tai skaitā atrodoties spēles arēnas teritorijā ārtelpās;
6. kopējais skatītāju skaits ar personalizētām ieejas biļetēm daudzfunkcionālajā hallē „Arēna Rīga” nepārsniedz 2660 personas, bet Olimpiskajā sporta centrā nepārsniedz 1058 personas;
7. spēles arēnā neatrodas skatītāji, kuri neatbilst minētajām prasībām (t.i, kuriem nav sadarbspējīgs vakcinācijas pret Covid-19 vai Covid-19 pārslimošanas sertifikāts). Atzīmējams, ka minētais nav attiecināms uz čempionāta organizatora akreditētām personām (tai skaitā aicinātajiem viesiem, jo to regulē čempionāta Covid-19 protokols);
8. skatītāji visas spēles laikā (arī pārtraukumos) atrodas fiksētās, personalizētās sēdvietās un spēles laikā sēdvietu drīkst atstāt tikai tualetes apmeklējumam, kā arī drīkst piecelties. Čempionāta organizators organizē skatītāju plūsmu tā, lai novērstu cilvēku drūzmēšanos, nodrošinātu divu metru distances ievērošanu ārpus sēdvietām un to, lai skatītāji, kuru sēdvietas atrodas dažādos sektoros, savstarpēji nesatiekas;
9. skatītāju pienākums ir pēc kontrolējošo institūciju pieprasījuma uzrādīt sadarbspējīgu vakcinācijas vai pārslimošanas sertifikātu, kas apliecina to atbilstību minētajām prasībām (sadarbspējīga vakcinācijas pret Covid-19 vai Covid-19 pārslimošanas sertifikāta esamība), un kontrolējošām institūcijām ir tiesības pieprasīt uzrādīt šos sertifikātus.

  Tikai ievērojot visus iepriekšminētos epidemioloģiskās drošības pasākumus, čempionāta spēles drīkstēs norisināties ar skatītājiem, kuri nav čempionāta organizatora akreditētas personas. Ja minētās prasības netiek ievērotas, spēlēm ir jānorisinās bez skatītājiem. Ievērojot minēto, Izglītības un zinātnes ministrija ir izstrādājusi Ministru kabineta noteikumu projektu „Grozījumi Ministru kabineta 2020. gada 9. jūnija noteikumos Nr. 360 „Epidemioloģiskās drošības pasākumi Covid-19 infekcijas izplatības ierobežošanai”” (turpmāk – Noteikumu projekts). |
| 3. | Projekta izstrādē iesaistītās institūcijas un publiskas personas kapitālsabiedrības | Noteikumu projektu izstrādāja Izglītības un zinātnes ministrija. Noteikumu projekta izstrādes procesā notikušas konsultācijas ar Veselības ministriju, biedrību „Latvijas Hokeja federācija” un SIA „Hokeja akadēmija”, kā arī IIHF. Noteikumu projekts izskatīts Starpinstitūciju darbības koordinācijas grupas 2021. gada 26. maija sēdē, pieņemot zināšanai izstrādāto projektu. |
| 4. | Cita informācija | Noteikumu projekts attiecas uz tūrisma, sporta un brīvā laika politiku (sporta politiku) un veselības politiku (sabiedrības veselības politiku).Papildus informāciju par sadarbspējīgo vakcinācijas pret Covid-19 vai Covid-19 pārslimošanas sertifikātu skatīt Veselības ministrijas izstrādātā Ministru kabineta noteikumu projekta „Grozījumi Ministru kabineta 2020. gada 9. jūnija noteikumos Nr. 360 „Epidemioloģiskās drošības pasākumi Covid-19 infekcijas izplatības ierobežošanai”” sākotnējās ietekmes novērtējuma ziņojumā (anotācijā). |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Noteikumu projekta tiesiskais regulējums attiecas uz čempionāta apmeklētājiem jeb skatītājiem (kuriem būs sadarbspējīgs vakcinācijas pret Covid-19 vai Covid-19 pārslimošanas sertifikāts) kā fiziskām personām un čempionāta organizatoriem kā juridiskām personām. |
| 2. | Tiesiskā regulējuma ietekme uz tautsaimniecību un administratīvo slogu | Tiesiskajam regulējumam būs pozitīva ietekme uz tautsaimniecību, jo, izpildot Noteikumu projektā minētos epidemioloģiskās drošības pasākumus, atlikušās čempionāta spēles klātienē drīkstēs apmeklēt ierobežots skaits skatītāju. |
| 3. | Administratīvo izmaksu monetārs novērtējums | Noteikumu projekts šo jomu neskar. |
| 4. | Atbilstības izmaksu monetārs novērtējums | Noteikumu projekts šo jomu neskar. |
| 5. | Cita informācija | Ja Ministru kabineta noteikumu projekts stājas spēkā 2021. gada 1. jūnijā, tad tiesiskais regulējums pēc būtības būs attiecināms uz 14 pēdējām spēlēm. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Noteikumu projekts šo jomu neskar |

|  |
| --- |
| IV. Tiesību akta projekta ietekme uz spēkā esošo tiesību normu sistēmu |
| Noteikumu šo jomu neskar |

|  |
| --- |
| V. Tiesību akta projekta atbilstība Latvijas Republikas starptautiskajām saistībām |
| Noteikumu projekts šo jomu neskar |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Par Noteikumu projektu ir informēta biedrība „Latvijas Hokeja federācija”, SIA „Hokeja akadēmija” un IIHF.  |
| 2. | Sabiedrības līdzdalība projekta izstrādē | Noteikumu projekta izstrādes procesā notikušas konsultācijas ar biedrību „Latvijas Hokeja federācija”, SIA „Hokeja akadēmija”) un IIHF, kā arī jautājums izskatīts Starpinstitūciju darbības koordinācijas grupas 2021. gada 26. maija sēdē. |
| 3. | Sabiedrības līdzdalības rezultāti | Biedrība „Latvijas Hokeja federācija” un SIA „Hokeja akadēmija” atbalsta Noteikumu projekta virzību un iespējami drīzu spēkā stāšanos. |
| 4. | Cita informācija | Nav. |

|  |
| --- |
| VII. Tiesību akta projekta izpildes nodrošināšana un tās ietekme uz institūcijām |
| 1. | Projekta izpildē iesaistītās institūcijas | Izglītības un zinātnes ministrija, Veselības ministrija, biedrība „Latvijas Hokeja federācija”, SIA „Hokeja akadēmija” un IIHF. |
| 2. | Projekta izpildes ietekme uz pārvaldes funkcijām un institucionālo struktūru.Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Noteikumu projekts šo jomu neskar. |
| 3. | Cita informācija | Nav. |

Izglītības un zinātnes ministre Ilga Šuplinska

Severs 67047935

edgars.severs@izm.gov.lv